દિલસોજી આપવાવાળા લોકોનો પ્રવાહ સોમવારે પણ ચાલુ રહ્યો. રવિવારે બેસણામાં ગારિયાધારથી કોઈ આવ્યું નહોતું. હરિવલ્લભદાસની પહેલી પત્ની નિર્મળાનું પિયર ગારિયાધાર હતું. વિભાકરને જન્મ આપ્યા પછી એ ત્રણેક વર્ષનો હતો ત્યારે જ નિર્મળાનું અવસાન થયું હતું. યુવાન નિર્મળાનું આકસ્મિક મૃત્યુ આમ તો રહસ્યમય હતું. એ છતાં, એના પિયરિયાંઓએ એેને ઈશ્વરની ઈચ્છા માનીને સ્વીકારી લીધું હતું. એ લોકોની આર્થિક સ્થિતિ પણ શેઠ હરિલ્લભદાસની તુલનામાં સાવ સામાન્ય કહી શકાય એવી હતી. નિર્મળા એ કુટુંબની સૌથી મોટી દીકરી હતી. નિર્મળાની નાના બે ભાઈ એટલે કે વિભાકરના બંને મામા અત્યારે ગારિયાધારમાં જ કાલાં-કપાસનો ધંધો કરતા હતા.